РЕШЕНИЕ НА КОМИСИЯТА
от 29 септември 2008 година
за установяване съгласно Директива 2006/66/ЕО на Европейския парламент и на Съвета на обща методология за изчисляване на годишните продажби на преносими батерии и акумулатори на крайни потребители
(нотифицирано под номер C(2008) 5339)
(текст от значение за ЕИП)
(2008/763/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2006/66/ЕО на Европейския парламент и на Съвета от 6 септември 2006 г. относно батерии и акумулатори и отпадъци от батерии и акумулатори и за отмяна на Директива 91/157/ЕИО (1), и по-специално член 10, параграф 4, буква б) от нея,
като има предвид, че:
(1)
Годишните продажби на преносими батерии и акумулатори на крайни потребители следва да се представят като тегло на преносими батерии и акумулатори, пуснати на пазара на територията на държавата-членка през съответната година, като се изключат преносими батерии и акумулатори, които са напуснали територията на държавата-членка през същата година преди да бъдат продадени на крайни клиенти.
(2)
Държавите-членки следва да изчислят годишните продажби на преносими батерии и акумулатори на крайни потребители въз основа на събраните данни. Съществени статистически проучвания, основаващи се на събраните данни, могат също да бъдат използвани за изчисляването.
(3)
Мерките, предвидени в настоящото решение, са в съответствие със становището на комитета, учреден по член 18, параграф 1 от Директива 2006/12/ЕО на Европейския парламент и на Съвета (2),
ПРИЕ НАСТОЯЩОТО РЕШЕНИЕ:
Член 1
1. Годишните продажби на преносими батерии и акумулатори на крайни потребители през определена година се представят като тегло на преносими батерии и акумулатори, пуснати на пазара на територията на държавата-членка през съответната година, като се изключат преносими батерии и акумулатори, които са напуснали територията на държавата-членка през същата година преди да бъдат продадени на крайни клиенти.
2. Пускането на пазара на всяка батерия се изчислява еднократно.
Член 2
Предвиденото в член 1 изчисляване се основава на събрани данни или на съществени статистически проучвания, основаващи се на събрани данни.
Член 3
Адресати на настоящото решение са държавите-членки.
Съставено в Брюксел на 29 септември 2008 година.